מייקל ג'פרי

ראשית חייו והקריירה הצבאית

ג'פרי נולד בעיירה וילונה (Wiluna) שבאוסטרליה המערבית. הוא התחנך בבית ספר תיכון בעיר פרת' ובגיל 16 עזב את בית הספר התיכון והחל את הכשרתו בקולג' הצבאי המלכותי בדנטרון. ב-1958, לאחר סיום לימודיו, הוא שימש בשורה של תפקידים זוטרים לפני שב-1962 הוא נשלח למלאיה לפעילות מבצעית. בין השנים 1966 – 1969 הוא שירת בפפואה גינאה החדשה. במהלך תקופה זו הוא נשא לאישה את מרלנה קר מסידני ויחד אתה הוא הביא לעולם שלושה בנים ובת. לאחר מכן הוא שירת בוייטנאם, שם הוענק לו עיטור הצלב הצבאי. עד היום סבור ג'פרי שהשתתפותה של אוסטרליה במלחמת וייטנאם הייתה מוצדקת. בנאום שנשא ב-2002 בפני וטרנים אוסטרלים ששירתו במלחמה, הוא אמר: "אני מאמין בלהט שמלחמת וייטנאם הייתה מוצדקת בנסיבות הזמן".
ב-1972 הועלה ג'פרי לדרגת לוטננט קולונל ובין השנים 1974 – 1975 הוא פיקד על הגדוד השני של רגימנט איי האוקיינוס השקט. בין השנים 1976 – 1977 הוא פיקד על הרגימנט האווירי המיוחד (SASR) וב-1979 הוא הועלה לדרגת קולונל ומונה להיות המפקד הראשון של כוחות הפעולה המיוחדים של הצבא. בתפקידו זה היה לו חלק משמעותי בפיתוח תפיסת ההגנה של צפון אוסטרליה ובפיתוח התפיסה והיכולות ללוחמה בטרור.
בין השנים 1982 – 1983 הוא עמד בראש הרשות הלאומית לתאום הלוחמה בטרור של אוסטרליה. ב-1985 הוא הועלה לדרגת מייג'ור גנרל ובשנה שלאחר מכן הוא מונה לפקד על הדיוויזיה הראשונה של הצבא. ב-1990 הוא מונה לתפקיד סגן ראש המטה הכללי של הצבא וב-1991 הוא מונה להיות עוזר ראש המטה הכללי לענייני ציוד.
למרות שג'פרי פרש מהצבא ב-1993 הוא עדיין נחשב לקולונל הכבוד של ה-SASR ובמסגרת תפקידו זה הוא מבצע את התפקיד הטקסי של גיוס חיילים חדשים והענקת הכומתה היחידתית.

מושל אוסטרליה המערבית

בנובמבר 1993 מונה ג'פרי להיות מושל אוסטרליה המערבית. במהלך שבע שנות כהונתו בתפקיד זה הוא השמיע כמה פעמים את דעותיו השמרניות בנוגע לנישואין, יחסי מין וחינוך. נמתחה עליו ביקורת מצדה של מפלגת הלייבור שבאופוזיציה ומצדם של גורמים בתקשורת על נקיטת עמדות פוליטיות. בין השאר, הוא מתח ביקורת על קיומו ועל סיקורו התקשורתי של המרדי גרא ההומו-לסבי של סידני. בהזדמנות אחרת הוא קישר בין חד-הוריות לבין ביצוע פשעים שונים.

המושל הכללי של אוסטרליה

בעקבות התפטרותו של פיטר הולינגוורת' מתפקיד המושל הכללי של אוסטרליה, הכריז ראש ממשלת אוסטרליה, ג'ון הווארד, ב-22 ביוני 2003 על בחירתו של ג'פרי להחליפו בתפקיד. הוא מונה באופן רשמי על ידי המלכה אליזבת השנייה והושבע כמושל הכללי ב-11 באוגוסט, איש הצבא לשעבר הראשון שמונה לתפקיד זה.
מינויו של ג'פרי לתפקיד התקבלה באופן כללי בברכה, למרות שנשמעו כמה ביקורות על מינויו של עוד גבר ממוצא אנגלו-אוסטרליה לתפקיד וכן הושמעו כמה הערות על השקפותיו השמרניות. עיתונאי מהעיתון The Australian כתב: "ג'פרי הוא הוא המושל הכללי המושלם מבחינתו של הווארד. החייל לשעבר הוא שמרן קיצוני, שרוי בצבאיות ובעל דעות מסורתיות על ערכי המשפחה".
ג'פרי לא חש שום צורך להתנצל על עמדותיו הבוטות ואמר: "אני חושב שאני אוכל לדבר באופן חופשי על נושאים, על עקרונות, על ערכים ועל סטנדרטים במסגרת תפקידי כמושל הכללי". יחד עם זאת, בעת כהונתו הוא שמר על פרופיל נמוך. גורמים בתקשורת שיערו שהוא עשה זאת על פי עצתו של הווארד. באוגוסט 2006 פורסם על ידי עיתון סקר שרק 14% מהנשאלים בו הצליחו לזהות את תמונתו של ג'פרי. דוברות מעון המושל הכללי פרסמה תגובה שדחתה את מהימנותו של הסקר.
ב-2007, במסגרת תפקידו, מונה ג'פרי להיות קולונל הכבוד של חיל הרפואה של צבא אוסטרליה. קודמתו בתפקיד הייתה אליזבת, המלכה האם, שהלכה לעולמה חמש שנים קודם לכן ועד היום מכהנים המושלים הכלליים של אוסטרליה בתפקיד זה.

לאחר הפרישה

מאז פרישתו מתפקיד המושל הכללי ממלא ג'פרי שורה של תפקידים ומשמש כפטרון של גופים שונים העוסקים בתחומי היזמות, הסביבה והחינוך.